अहमदाबाद की मल्टी स्टोरी बिल्डिंग में आग, 25 लोगों को सुरक्षित बचाया गया
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar  दिल्ली हाईकोर्ट ने गैंगस्टर टिल्लू ताजपुरिया की हत्या को रोकने में असफल रहने के लिए तिहाड़ जेल के अधिकारियों को फटकार लगाई।
अहमदाबाद में एक मल्टी स्टोरी बिल्डिंग में सोमवार को आग लग गई। फायर एंड इमरजेंसी सर्विसेज (AFES) के कर्मियों ने कार्रवाई की और निवासियों को इमारत की ऊपरी मंजिलों से सुरक्षित नीचे उतारा। करीब 25 लोगों को बचाया गया है।
फायर ब्रिगेड के अधिकारी मिथुन मिस्त्री ने कहा कि शहर के सैटेलाइट क्षेत्र में 'धनंजय टावर्स' की तीसरी मंजिल पर स्थित अपार्टमेंट में आग लगने से फर्नीचर और अन्य घरेलू सामान नष्ट हो गया, लेकिन कोई घायल नहीं हुआ। घर पर ताला लगा हुआ था। आग पर काबू पा लिया गया है।
आज की अन्य बड़ी खबरें...
दोहा से आई महिला के बैग से 41.3 करोड़​​​​​​​ की हेरोइन बरामद
तेलंगाना में DRI के अधिकारियों ने 7 मई को दोहा के रास्ते मलावी से हैदराबाद आई महिला के बैग से 5.90KG हेरोइन बरामद की थी। इसकी कीमत करीब 41.3 करोड़ रुपए आंकी गई है। उसे गिरफ्तार कर न्यायिक हिरासत में भेज दिया गया है। 
BSF ने पश्चिम बंगाल से 4 करोड़ के सोने के बिस्कुट पकड़े, 2 बांग्लादेशी गिरफ्तार
सीमा सुरक्षा बल (BSF) ने पश्चिम बंगाल के उत्तर 24 परगना जिले के ICP पेट्रापोल में 4 करोड़ रुपए से अधिक मूल्य के 52 सोने के बिस्कुट के साथ दो बांग्लादेशी नागरिकों को पकड़ा है। पकड़ा गया बस ड्राइवर मुस्तफा और उसके सहायक मतूर रहमान अकांडा, दोनों बांग्लादेश के निवासी हैं।
जम्मू-कश्मीर के सांबा में मोर्टार शेल मिला, डिफ्यूज करने के लिए दस्ते को बुलाया 
जम्मू-कश्मीर के सांबा जिले में अंतरराष्ट्रीय सीमा (IB) के पास सोमवार को एक पुराने मोर्टार शेल (गोले) का पता चला है। अधिकारियों ने कहा कि खोल स्थानीय लोगों को मिला। उन्होंने सीमा सुरक्षा बल (बीएसएफ) के जवानों को सूचित किया। शेल को डिफ्यूज करने के लिए बम निरोधक दस्ते को बुलाया गया है।
केएल राहुल की जगह ईशान किशन भारतीय टीम में, ऑस्ट्रेलिया के खिलाफ WTC फाइनल के लिए BCCI का ऐलान
BCCI ने ऑस्ट्रेलिया के खिलाफ वर्ल्ड टेस्ट चैंपियनशिप के फाइनल मुकाबले के लिए विकेटकीपर केएल राहुल के रिप्लेसमेंट का ऐलान कर दिया है। युवा विकेटकीपर बल्लेबाज ईशान किशन 7 से 11 जून के बीच खेले जाने वाले इस मुकाबले के लिए टीम इंडिया में शामिल किया गया है। BCCI ने सोमवार को जारी विज्ञप्ति में बताया कि केएल राहुल की चोट का आपरेशन होना है, जिसकारण वे फाइनल मैच नहीं खेल सकेंगे। बोर्ड ने उमेश यादव और जयदेव उनादकट की चोट के बारे में भी बताया, लेकिन उनके रिप्लेसमेंट का ऐलान नहीं किया। ऐसे में इन दोनों गेंदबाजों के खेलने की उम्मीदें बाकी हैं।
रिप्लेसमेंट के बाद भारतीय टीम : रोहित शर्मा (कप्तान), शुभमन गिल, चेतेश्वर पुजारा, विराट कोहली, अजिंक्या रहाणे, केएस भरत, रविचंद्रन अश्विन, रवींद्र जडेजा, अक्षर पटेल, शार्दूल ठाकुर, मोहम्मद शमी, मोहम्मद सिराज, उमेश यादव, जयदेव उनादकट, ईशान किशन।
स्टेंड बाय: ऋतुराज गायकवाड, मुकेश कुमार, सूर्यकुमार यादव।
पंजाब के कैबिनेट मंत्री कटारूचक्क के खिलाफ सेक्सुअल मिसकंडक्ट की जांच में मदद लिए SIT बनाई
पंजाब के ब्यूरो ऑफ इनवेस्टीगेशन ने पंजाब के कैबिनेट मंत्री लाल चंद कटारूचक्क के खिलाफ सेक्सुअल मिसकंडक्ट के आरोपों की जांच कर रहे आयोग की मदद के लिए IPS अधिकारियों की विशेष जांच टीम (SIT) का गठन किया है। इस टीम में तीन सदस्य होंगे।
कश्मीर में भूकंप के झटके, तीव्रता 3.1 आंकी गई
कश्मीर घाटी में सोमवार को भूकंप के झटके महसूस किए गए। घबराए हुए लोग सुरक्षा के लिए अपने घरों और कार्यस्थलों से बाहर निकल आए। नेशनल सेंटर फॉर सिस्मोलॉजी ने कहा कि भूकंप की तीव्रता रिक्टर पैमाने पर 3.1 मापी गई। भूकंप का केंद्र उत्तरी कश्मीर के बारामूला जिले में 10 किलोमीटर की गहराई में था। भूकंप दोपहर 14:28 बजे आया।
फिल्म ‘द केरला स्टोरी’ पश्चिम बंगाल में बैन, राज्य सरकार ने लिया फैसला
फिल्म द केरला स्टोरी को पश्चिम बंगाल में बैन कर दिया गया है। राज्य सरकार ने सोमवार को यह फैसला लिया। पश्चिम बंगाल की CM ममता बनर्जी ने कहा- यह फैसला नफरत और हिंसा की किसी भी घटना से बचने और राज्य में शांति बनाए रखने के लिए है लिया गया है।
असम की महिला IAS सहित तीन लोग अजमेर से गिरफ्तार, 105 करोड़ के घोटाले के मामले में फरारी काटने आईं थी
असम की IAS ऑफिसर सेवाली देवी शर्मा सहित तीन लोगों को अजमेर से गिरफ्तार किया गया है। इसमें उनका दामाद और कॉन्ट्रैक्टर ​​​​​​शामिल है। उनकी गिरफ्तारी असम की स्टेट काउंसलिंग ऑफ एजुकेशनल रिसर्च एंड ट्रेनिंग (SCERT) में 105 करोड़ रुपए के कथित घोटाले के मामले में हुई है।
तीनों आरोपी फरारी काटने के लिए अजमेर आए थे। तीनों को यहीं के सीजीएम कोर्ट में पेश कर रिमांड पर लिया गया। इसके बाद टीम इनको लेकर असम रवाना हो गई है। असम की विजिलेंस टीम ने सोमवार सुबह अजमेर की कोतवाली थाना पुलिस की मदद से उन्हें गिरफ्तार किया। पढ़ें पूरी खबर...
ED निदेशक का कार्यकाल बढ़ाने पर सुप्रीम कोर्ट ने फैसला सुरक्षित रखा
सुप्रीम कोर्ट ने सोमवार को प्रवर्तन निदेशालय (ED) के निदेशक संजय कुमार मिश्रा के कार्यकाल के विस्तार को चुनौती देने वाली याचिकाओं पर फैसला सुरक्षित रख लिया। बता दें कि केंद्र सरकार ने ED डायरेक्टर का कार्यकाल तीसरी बार बढ़ाया था। सरकार के इस फैसले के खिलाफ कोर्ट में कई याचिकाएं दाखिल की गई थीं।
दिल्ली शराब नीति केस में आप नेता मनीष सिसोदिया की न्यायिक हिरासत 25 मई तक बढ़ी
दिल्ली की राउज एवेन्यू कोर्ट ने दिल्ली शराब नीति केस में आप नेता और दिल्ली के पूर्व उपमुख्यमंत्री मनीष सिसोदिया की न्यायिक हिरासत 25 मई तक बढ़ा दी है।
तिहाड़ जेल में गैंगस्टर टिल्लू ताजपुरिया के मर्डर को लेकर दिल्ली HC ने मांगी स्टेटस रिपोर्ट
दिल्ली हाईकोर्ट ने गैंगस्टर टिल्लू ताजपुरिया की हत्या को रोकने में असफल रहने के लिए तिहाड़ जेल के अधिकारियों को फटकार लगाई। कोर्ट ने मामले को लेकर स्टेटस रिपोर्ट मांगी है। साथ ही जेल अधीक्षक को व्यक्तिगत रूप से कोर्ट में मौजूद रहने का आदेश दिया है।
गुजरात के वापी में BJP नेता की गोली मारकर हत्या; मंदिर के बाहर कार में बैठे थे, तब हुई फायरिंग
गुजरात में वापी जिले के राता तालुका में सोमवार सुबह भाजपा उपाध्यक्ष शैलेश पटेल की गोली मारकर हत्या कर दी गई। शैलेश अपनी पत्नी के साथ शिव मंदिर पहुंचे थे। इसी दौरान एक बाइक पर आए अज्ञात तीन युवकों ने उन पर फायरिंग कर दी। शैलेष को तीन गोलियां लगीं, जिससे मौके पर ही उनकी मौत हो गई। प्राथमिक जांच में हत्या की वजह पुरानी रंजिश सामने आई है। पुलिस फरार आरोपियों की तलाश कर रही है। पूरी खबर यहां पढ़ें...
मनीष कश्यप की याचिका पर सुनवाई से SC का इनकार; कहा-हाईकोर्ट जा सकते हैं
तमिलनाडु की जेल में बंद यूट्यूबर मनीष कश्यप को सोमवार को सुप्रीम कोर्ट से बड़ा झटका लगा है। CJI डीवाई चंद्रचूड़ की बेंच ने कश्यप की बेल और NSA याचिका पर सुनवाई से इनकार कर दिया। कोर्ट ने कहा कि हाईकोर्ट जा सकते हैं। वहीं, सभी केस को एक जगह क्लब करने की याचिका को खारिज कर दिया। बिहारियों की पिटाई का फेक वीडियो वायरल करने के मामले में मनीष कश्यप 30 मार्च से तमिलनाडु की जेल में बंद है। पूरी खबर यहां पढ़ें...
दिल्ली में 42 साल की विधवा महिला ने व्यक्ति पर लगाया रेप और धर्म परिवर्तन की कोशिश का आरोप, केस दर्ज
दिल्ली पुलिस ने रविवार को बताया कि एक 42 साल की सिख महिला ने एक मुस्लिम व्यक्ति पर बलात्कार और जबरन धर्म बदलने की कोशिश करने का आरोप लगाया है। पुलिस ने आरोपों के आधार पर मामला दर्ज कर लिया है और जांच शुरू कर दी गई है।
पुलिस ने मुताबिक, 19 अप्रैल को डाबरी पुलिस स्टेशन में धारा 376/506/509/323 के तहत मामला दर्ज किया गया था। दर्ज प्राथमिकी के मुताबिक, मामले में आरोपी की पहचान 32 साल के अजमत अली खान के रूप में हुई, जो दिल्ली के लक्ष्मी नगर का रहने वाला है। पीड़ित महिला ने दावा किया है कि वह पेशे से एक मॉडल है और 2016 में फेसबुक पर अजमत से मिली थी।
बीते दिन कोरोना के 1,839 नए केस, 11 की मौत; एक्टिव केस कम होकर 25,178
देश में रविवार को कोरोना के 1839 नए केस रिकॉर्ड हुए, जबकि 11 लोगों की मौत हुई। एक्टिव केस में लगातार गिरावट हो रही है। फिलहाल 25,178 केस एक्टिव हैं।
CBI ने जमीन के बदले नौकरी घोटाला मामले में चार्जशीट दाखिल करने के लिए मांगा समय, कोर्ट ने दिया 1 जून तक का समय 
CBI ने जमीन के बदले नौकरी घोटाला मामले में सप्लीमेंट्री चार्जशीट फाइल करने के लिए कोर्ट से समय मांगा। राउज एवेन्यू कोर्ट ने CBI को 1 जून तक का समय दिया। साथ ही एजेंसी से मामले में तेजी लाने को कहा।
छत्तीसगढ़ में DRG जवानों और नक्सलियों के बीच मुठभेड़, दो नक्सली ढेर
छत्तीसगढ़ के भेजी इलाके में DRG जवानों और नक्सलियों के बीच मुठभेड़ हुई। सुकमा पुलिस ने बताया कि मुठभेड़ में दो नक्सली मारे गए हैं। इलाके में सर्च ऑपरेशन चलाया जा रहा है। पूरी खबर पढ़ें...
पेरू की गोल्ड माइन में शॉर्ट सर्किट से लगी आग, 27 लोगों की मौत
पेरू की एक छोटी गोल्ड माइन में आग लगने से 27 लोगों की मौत हो गई। ये वहां की गोल्ड माइन पिछले दो दशकों में हुआ सबसे बड़ा हादसा बताया जा रहा है। एक बयान जारी कर बताया गया कि हादसा एरिक्विपा में शॉर्ट सर्किट की वजह से हुआ था। माइन की जिम्मेदारी एक प्राइवेट कंपनी को सौंपी गई थी।
पेरू दुनिया का सबसे बड़ा सोना उत्पादक देश है। 2022 में जहां सभी माइनिंग हादसों में 38 लोगों की मौत हुई थी, वहीं, इस साल केवल एक हादसे ने 27 लोगों की जान ले ली। पेरू का सबसे बड़ा माइमिंग हादसा 2002 का था जिसमें 73 लोगों की मौत हुई थी।
जम्मू-कश्मीर के कुपवाड़ा में नाका चेकिंग के दौरान पूर्व आतंकवादी गिरफ्तार, 1 ग्रेनेड बरामद
जम्मू-कश्मीर में कुपवाड़ा के क्रालपोरा इलाके से पुलिस और सेना ने जॉइंट ऑपरेशन में ओवरग्राउंड वर्कर (OGW) बने पूर्व आतंकवादी को गिरफ्तार किया है। इसके पास से एक ग्रेनेड भी बरामद किया गया है। पुलिस ने रविवार को यह जानकारी दी। पुलिस ने बताया कि नाका चेकिंग के दौरान शख्स को पकड़ा गया है।
अमेरिका में बस स्टॉप पर खड़े लोगों को SUV ने मारी टक्कर; 7 की मौत, 6 घायल
अमेरिका के टेक्सास में सिटी बस स्टॉप पर खड़े लोगों को एक SUV कार ने टक्कर मार दी। रविवार को हुए हादसे में 7 लोगों की मौत हो गई, वहीं 6 लोग घायल हो गए। हादसा टेक्सास के ब्राउन्सविल में एक प्रवासी शेल्टर होम के बाहर स्थित बस स्टॉप पर हुआ। मारे गए लोगों में कुछ प्रवासी भी हैं। पुलिस ने टक्कर मारने के आरोपी व्यक्ति को हिरासत में ले लिया है।
शेल्टर होम के डायरेक्टर ने बताया कि लोगों को टक्कर मारने के बाद गाड़ी पलट गई और लुढ़कते हुए 200 फीट दूर तक गई। जांच अधिकारी पता लगा रहे हैं कि ये एक हादसा था या जान-बूझकर टक्कर मारी गई थी। इससे पहले शनिवार को अमेरिकी राज्य टेक्सास के एक मॉल में गोलीबारी हुई थी। हमले में 8 लोगों की मौत हो गई और 7 लोग घायल हो गए थे। न्यूज एजेंसी रॉयटर्स के मुताबिक, पुलिस ने संदिग्ध शूटर को मार गिराया था।
5 दिन तक तेज बारिश का अलर्ट, 26 राज्यों में बारिश कराएगा मोचा
माैसम विभाग ने बंगाल की खाड़ी में उठ रहे चक्रवात मोचा काे लेकर अलर्ट जारी किया है। इसके अनुसार, सोमवार से अगले पांच दिनाें तक 26 राज्यों में तूफान कहीं तेज तो कहीं मध्यम बारिश कराएगा। मौसम वैज्ञानिकों की मानें तो तूफान के उत्तरी दिशा में यानी ओडिशा एवं पश्चिम बंगाल की ओर बढ़ने की संभावना है। इस कारण ओडिशा, झारखंड, छत्तीसगढ़ और इससे सटे पूर्वी मध्य प्रदेश के अनूपपुर, शहडोल समेत आसपास के इलाके में असर होने की संभावना है।
चीन के CPEC को पाक से आगे अफगानिस्तान तक ले जाने को राजी हुआ तालिबान
शनिवार को चीन और पाकिस्तान के विदेश मंत्रियों के साथ बैठक में तालिबानी विदेश मंत्री ने चीन के बेल्ट एंड रोड इनिशिएटिव का विस्तार अफगानिस्तान तक करने की सहमति दे दी है। इससे तालिबान को लंबा निवेश मिल सकेगा। चीन अपने महत्वाकांक्षी BRI प्रोजेक्ट्स को पाकिस्तान से आगे ईरान और तुर्की तक ले जाना चाहता है।
चीन के विदेश मंत्री किन गांग और उनके समकक्ष बिलावल भुट्टो जरदारी ने शनिवार को इस्लामाबाद में मुलाकात की। दोनों ने अफगानिस्तान के पुनर्निर्माण और 60 अरब डॉलर के चीन-पाकिस्तान इकोनॉमिक कॉरिडोर को अफगानिस्तान तक ले जाने पर साथ मिलकर काम करने का संकल्प लिया।